कालका मेल दुर्घटना से बाधित हावड़ा-दिल्ली रेल मार्ग पर यातायात शुरू  
मलवां स्टेशन के पास कालका मेल के पटरी से उतर जाने के कारण रविवार दोपहर से हावड़ा-दिल्ली मार्ग पर बाधित रेल यातायात मंगलवार को शुरू हो गया।
उत्तर प्रदेश में कानपुर और फतेहपुर के बीच मलवां स्टेशन के पास कालका मेल के पटरी से उतर जाने के कारण रविवार दोपहर से हावड़ा-दिल्ली मार्ग पर बाधित रेल यातायात मंगलवार को शुरू हो गया। आधिकारिक सूत्रों ने बताया, क्षतिग्रस्त हुई दोनों रेल पटरियों में से एक की मरम्मत और सफाई का काम पूरा हो गया है। सुबह इसे यातायात के लिए खोल दिया गया। अब तक राजधानी सहित दो गाड़ियां इस पटरी से जा चुकी हैं। सूत्रों ने बताया कि दूसरी पटरी की मरम्मत और उसकी सफाई का काम प्रगति पर है। आज देर रात अथवा सुबह तक उसे भी यातायात के लिए खोल दिया जाएगा।उल्लेखनीय है कि रविवार दोपहर 108 किलोमीटर प्रति घंटे की रफ्तार से हावड़ा से दिल्ली जा रही कालका मेल के इंजन सहित 15 डिब्बे पटरी से उतर गए थे। साल की इस सबसे बड़ी रेल दुर्घटना में 68 लोगों की जान चली गई और 249 घायल हो गए। दुर्घटना के कारण दोनों पटरियां क्षतिग्रस्त हो गई थीं और रेल यातायात अवरुद्ध हो गया था।